
# Рәмзия Габделхакова: «Бик ышанган идем...»

(ШИГЫРЬ)

Мунчаладай чуалганнар еллар,

Минем язмыш шулар арасында.

Бик ышанган идем лабиринтта

Дөрес юлны таба аласыма.

Көчләр мулдан, өмет зурдан иде,

Йөз урадым дивар араларын.

Йөз сугылдым ачык ишекләргә,

Ирек юлын әмма табалмадым...

Алга, дидем... Үзем кабат-кабат

Кайтып төштем канлы эзләремә...

Кемнәр көлеп, гаҗәпләнде икән

Таш эченнән гөлләр эзләвемә?

Кемнәр көлеп күзәттеләр икән

Таш эченнән гөлләр тапканымны?

Шул гөлләрне кысып күкрәгемә,

Соңгы сулыш алып ятканымны...


Следите за самым важным и интересным в Telegram-каналеТатмедиа

## Нет комментариев
Рәмзия Габделхакова: «Бик ышанган идем...»